**Zmluva o dodávke pohonných hmôt č. \_\_\_\_\_\_\_\_\_\_\_\_\_\_\_\_\_\_\_\_\_\_**

uzavretá podľa § 269 ods. 2 zákona č. 513/1991 Zb. Obchodný zákonník v znení neskorších predpisov a v súlade so zákonom č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej ako „**zmluva**“)

medzi nasledovnými zmluvnými stranami:

**Odberateľ**

Obchodné meno: **Bytový podnik mesta Košice, s.r.o.** Sídlo: Južné nábrežie 13, 042 19 Košice Zastúpený: Ing. Peter Vrábel, PhD. - konateľ IČO: 44 518 684 Bankové spojenie: VÚB, a.s. IBAN: SK51 0200 0000 0030 7256 6955

Kontakt: +421 55 7871 301 / [bpmk@bpmk.sk](mailto:bpmk@bpmk.sk)

(ďalej len „Odberateľ“)

a

**Dodávateľ**

Obchodné meno: Sídlo: Zastúpený: IČO: Bankové spojenie: IBAN: Zapísaný:

(ďalej len „Dodávateľ“) (Odberateľ a Dodávateľ ďalej spolu aj ako „zmluvné strany“)

**Článok I**

**Úvodné ustanovenia**

1.1 Táto zmluva sa uzatvára v nadväznosti na ust. zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, ako výsledok zadávania zákazky postupom verejnej súťaže s názvom predmetu zákazky: **„Bezhotovostný nákup pohonných hmôt prostredníctvom palivových kariet“**

1.2Vzájomné vzťahy zmluvných strán sa riadia ust. zákona č. 513/1991 Zb. - Obchodný zákonník v znení neskorších predpisov (ďalej len „Obchodný zákonník“), zákona č. 18/1996 Z. z. o cenách v znení neskorších predpisov a vyhláškou č.87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov, zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov ( ďalej len „zákon o verejnom obstarávaní“ ) a ďalšími zákonmi, ktoré upravujú oblasť predmetu tejto zmluvy.

**Článok II**

**Predmet zmluvy a účel zmluvy**

2.1 Predmetom tejto zmluvy o dodávke pohonných hmôt (ďalej len „zmluva“) je bezhotovostný nákup pohonných hmôt Natural 95, Nafta a prísady AD Blue prostredníctvom palivových kariet do služobných motorových vozidiel odberateľa v sieti čerpacích staníc dodávateľa v Košickom kraji, pričom zároveň platí, že v ostatných krajoch Slovenskej republiky, musí mať v každom kraji aspoň päť čerpacích staníc.

2.2 Táto zmluva stanovuje podmienky pre dodávateľa a odberateľa pri zabezpečení dodávok pohonných hmôt (ďalej len „tovar“), ktorých potreba vyplynie po dobu trvania tejto zmluvy.

2.3 Dodávateľ je povinný v zmysle tejto zmluvy dodávať predmet zmluvy v kvalite, ktorá zodpovedá Slovenským technickým normám alebo normám EÚ a musí spĺňať vyhlášky MŽP SR č. 228/2014 Z.z. ktorou sa ustanovujú požiadavky na kvalitu palív a vedenie prevádzkovej evidencie o palivách.

2.4 Dodávateľ je povinný dodržiavať ustanovenia tejto zmluvy a vykonávať ich v súlade s príslušnými všeobecne záväznými právnymi predpismi SR a štandardmi kvality uplatňujúcimi sa v danej odbornej oblasti.

2.5 Zmluvné strany sa dohodli, že prostredníctvom palivových kariet odberateľ bude realizovať bezhotovostný nákup:

a) automobilového benzínu Natural 95 spĺňajúceho minimálne funkčné, prevádzkové a technické požiadavky a kvalitatívne parametre podľa STN EN 228;

b) motorovej nafty spĺňajúcej minimálne funkčné, prevádzkové a technické požiadavky a kvalitatívne parametre podľa STN EN 590;

c) prísady AD Blue: ISO 22241-1.

Zároveň platí, že okrem vyššie uvedených pohonných hmôt a redukčného činidla AD Blue bude odber iných pohonných hmôt a produktov prostredníctvom palivových kariet zablokovaný.

2.6 Zmluvné strany sa dohodli na nasledovných podmienkach realizácie bezhotovostného nákupu pohonných hmôt a redukčného činidla AD Blue:

a) bezplatné vystavenie tankovacích kariet na tabuľku s EČV,

b) garantovaná výška poskytnutej zľavy na každý 1 liter PHM po dobu trvania zmluvného vzťahu bez ohľadu na odobrané množstvo PHM,

c) 1 x dodanie náhradnej karty bezplatne v prípade straty, odcudzenia a podobne,

d) umožňuje odberateľovi čerpanie pohonných hmôt bez obmedzenia na palivovú kartu prostredníctvom elektronického systému správy palivových kariet, s možnosťou exportu dát do monitorovacieho systému (aktuálne Infocar) a MS-Excel, ktorý umožňuje odberateľovi: spravovať a kontrolovať palivové karty, určovať a meniť obmedzenia maximálnej výšky finančného limitu na čerpanie pohonných hmôt, ktorý sa určuje pre jednotlivé karty na obdobie 1 mesiaca, zobraziť prehľad čerpania pohonných hmôt za vybrané obdobie alebo vybranú kartu, kedykoľvek v priebehu mesiaca, blokácia kariet na prípadné odobratie iných doplnkových služieb,

e) možnosť bezplatnej blokácie karty do 1 hodiny od nahlásenia s možnosťou hlásenia karty na blokačnú listinu nepretržite 24 hodín denne (vrátane víkendov a sviatkov), možnosť odblokovania karty a vydania náhradnej karty, v lehote do 5 pracovných dní od doručenia záväznej objednávky.

**Článok III.**

**Základné zmluvné podmienky**

3.1 Kúpna cena tovaru je stanovená dohodou zmluvných strán tejto zmluvy a to v súlade so zákonom č. 18/1996 Z. z. o cenách v znení neskorších predpisov a vyhláškou NR SR č. 87/1996 Z. z ktorou sa vykonáva zákon Národnej rady Slovenskej republiky č. 18/1996 Z .z. o cenách v znení neskorších predpisov.

3.2 Zmluva sa uzatvára na dobu určitú a to na dobu **24 mesiacov** odo dňa nadobudnutia jej účinnosti alebo do vyčerpania finančného limitu vo výške 65.000,00 Eur bez DPH.

3.3 Cena za nákup PHM bude dodávateľom účtovaná podľa aktuálnej maloobchodnej ceny platnej v deň odberu na čerpacej stanici dodávateľa znížená o pevne dohodnutú garantovanú zľavu vo výške **......... %** na 1 liter PHM v EUR bez DPH. Pevne dohodnutú zľavu je dodávateľ povinný prehľadne uvádzať odberateľovi pri fakturácii z ceny za každý odobratý 1 liter PHM bez DPH. DPH bude účtovaná v zmysle zákona č. 222/2004 Z. z. o dani z pridanej hodnoty v znení neskorších predpisov.

3.4 Dodávateľ sa zaväzuje bezodplatne vydať všetky palivové karty vrátane nákladov súvisiacich s ich vydaním a používaním.

3.5 Odberateľ bude uhrádzať platby za odobraté pohonné hmoty vo výške podľa odobratého množstva pohonných hmôt mesačne evidovaného prostredníctvom palivových kariet dodávateľa.

3.6 Za účelom evidencie odobratého množstva pohonných hmôt dodávateľ poskytne odberateľovi palivové karty. Odberateľ je oprávnený meniť počet palivových kariet počas platnosti zmluvy podľa aktuálnej potreby a dodávateľ sa zaväzuje odberateľovi požadovaný počet palivových kariet poskytnúť v lehote 5 pracovných dní od doručenia záväznej objednávky odberateľa. Dodávateľ je povinný zabezpečiť aby všetky vydané palivové karty boli počas platnosti zmluvy akceptované na miestach plnenia podľa tejto zmluvy.

3.7 Dodávateľ sa zaväzuje poskytovať odberateľovi bezplatné vykonávanie transakcií s vydanými palivovými kartami počas celej doby ich platnosti.

3.8 Odberateľ resp. držitelia palivovej karty sú povinní tieto chrániť pred ich poškodením, odcudzením, stratou, zničením a možným zneužitím. V prípade straty, zničenia alebo krádeže palivovej karty je odberateľ povinný okamžite informovať dodávateľa a dodávateľ je povinný okamžite, najneskôr do 1 hodiny od nahlásenia, a to aj počas víkendov a sviatkov, ju bezodplatne zablokovať.

3.9 Dodávateľ je povinný vyhotoviť súhrnnú faktúru v listinnej forme za opakované dodanie pohonných hmôt, ktoré je evidované prostredníctvom palivových kariet v predchádzajúcom kalendárnom mesiaci k 15-temu a k poslednému dňu aktuálneho mesiaca v lehote do 15 kalendárnych dní. Zmluvné strany sa dohodli, že odberateľ si splní svoje peňažné záväzky z dodania tovaru v lehote splatnosti 30 dní odo dňa doručenia faktúry. Faktúra musí obsahovať všetky náležitosti daňového dokladu v súlade s ust. zákona č. 222/2004 Z. z. o dani z pridanej hodnoty v znení neskorších predpisov. Dodávateľ nie je oprávnený fakturovať žiadnu ďalšiu odplatu za služby súvisiace s dodaním tovaru.

3.10 Dodávateľ je povinný evidovať dodacie listy v elektronickej forme prostredníctvom on-line systému a tieto dodacie listy následne pripojiť v listinnej forme ku každej vystavenej faktúre.

3.11 Dodávateľ sa zaväzuje, že nebude odberateľovi účtovať žiadne poplatky za akékoľvek ďalšie úkony počas plnenia zmluvy napr poplatky za vydanie palivových kariet, za vydanie druhej a ďalšej palivovej karty, poplatok za užívanie palivových kariet, poplatok v prípade zablokovania a odblokovania palivových kariet, vrátane všetkých súvisiacich služieb a iné, ktoré nie sú vyslovene dohodnuté v tejto zmluve.

3.12 Dodávateľ je povinný vydať odberateľovi po odbere (načerpaní) pohonných hmôt na čerpacej stanici dodávateľa pokladničný blok.

3.14 Dodávateľ nie je oprávnený postúpiť akékoľvek práva a povinnosti z tejto zmluvy vrátane postúpenia pohľadávky vzniknutej podľa tejto zmluvy alebo s ňou súvisiacej na tretie osoby, len s predchádzajúcim písomným súhlasom objednávateľa. Ak dodávateľ postúpi akékoľvek práva a povinnosti z tejto zmluvy vrátane postúpenia pohľadávky vzniknutej podľa tejto zmluvy alebo s ňou súvisiacej na tretie osoby bez predchádzajúceho písomného súhlasu objednávateľa, takéto postúpenie sa považuje za neplatné.

**Článok IV.**

**Miesto a spôsob plnenia predmetu zmluvy**

4.1 Miestom odberu pohonných hmôt sú čerpacie stanice dodávateľa resp. jeho zmluvných partnerov v Slovenskej republike.

4.2 V prípade, ak dodávateľ nebude schopný počas doby platnosti zmluvy krátkodobo dodať pohonné hmoty v zmysle tejto zmluvy, dodávateľ je bezodkladne povinný informovať odberateľa o náhradnom riešení pre zabezpečenie plynulosti plnenia predmetu zmluvy so zachovaním všetkých zmluvných podmienok. V prípade opakovaných problémov s dodávkou pohonných hmôt viac ako trikrát po dobu trvania zmluvy zo strany dodávateľa za podmienok dohodnutých v tejto zmluve je odberateľ oprávnený od tejto zmluvy odstúpiť.

4.3 Dodávateľ sa zaväzuje dodávať pohonné hmoty odberateľovi priebežne podľa potrieb odberateľa čiastkovými odbermi. Limit na čerpanie pre jednotlivé palivové karty je bez obmedzenia, s možnosťou individuálneho nastavenia odberateľom. Úhrady za odbery pohonných hmôt budú realizované podľa skutočne odobratého množstva pohonných hmôt, tak ako je to uvedené v článku III. Tejto zmluvy.

4.4 Miestom plnenia pre dodanie palivových kariet je adresa odberateľa uvedená v záhlaví tejto zmluvy.

4.5 Dodávateľ vystaví nové palivové karty odberateľovi do 10 dní odo dňa nadobudnutia účinnosti tejto zmluvy a každú ďalšiu novú kartu do 5 pracovných dní odo dňa doručenia objednávky dodávateľovi.

4.6 Dodávateľ umožní odberateľovi nákup PHM prostredníctvom palivových kariet ihneď v deň ich dodania odberateľovi a 24 hodín denne, v lehote do 24 mesiacov odo dňa účinnosti tejto zmluvy, alebo do vyčerpania finančného limitu stanoveného v bode 3.2 čl. III. tejto zmluvy.

4.7 Dodávateľ poskytne záruku na palivové karty po dobu trvania platnosti a účinnosti tejto zmluvy. V prípade vykazovania vád, resp.: nepoužiteľnosti kariet, alebo z dôvodov, že karty nebudú dosahovať požadované parametre, z iných dôvodov dodávateľ zabezpečí bezplatnú výmenu chybných kariet. Dodávateľ sa zaväzuje dodať pre odberateľa palivové karty s vnútroštátnou platnosťou, na ktoré sa bude umožnené odberateľovi čerpanie pohonných hmôt v rozsahu podľa článku II tejto zmluvy.

4.8 Dodávateľ je povinný zabezpečiť pre odberateľa správu palivových kariet prostredníctvom elektronického systému správy kariet s možnosťou exportu dát do MS-Excel, ktorý umožňuje odberateľovi:

- spravovať a kontrolovať palivové karty,

- určovať a meniť obmedzenia maximálnej výšky finančného limitu na čerpanie pohonných hmôt, ktorý sa určuje pre jednotlivé karty na obdobie 1 mesiaca,

- zobraziť prehľad čerpania pohonných hmôt za vybrané obdobie alebo vybranú kartu, kedykoľvek v priebehu mesiaca.

4.9 Dodávateľ je povinný poskytnúť odberateľovi taký typ palivovej karty, ktorý umožňuje odberateľovi zobrazovať prehľad čerpania pohonných hmôt kedykoľvek v priebehu mesiaca, kontrolovať palivové karty a určovať obmedzenia druhu nákupu na kartu.

4.10 Dodávateľ je povinný zabezpečiť pre odberateľa nepretržitý prístup k jeho aktuálnym maloobchodným jednotkovým cenám za účelom ich overenia, a to buď na internetovej stránke dodávateľa alebo prostredníctvom elektronického systému správy kariet počas celej doby platnosti zmluvy.

4.11 Porušenie povinností uvedených v tomto článku je považované za podstatné porušenie zmluvy.

**Článok V.**

**Sankcie**

5.1 Odberateľ je oprávnený účtovať dodávateľovi zmluvnú pokutu vo výške 1,00 EUR (jedno euro) za každú kartu a za každý aj začatý deň omeškania v prípade, ak dodávateľ palivovú kartu nedodá v stanovenej lehote, alebo ak palivová karta nebude v súlade s dohodnutou požiadavkou odberateľa, resp. karta bude vykazovať vady, ak sa zmluvné strany nedohodnú inak. Dodávateľ v tomto prípade uhradí zmluvnú pokutu do 15 dní odo dňa riadneho doručenia výzvy odberateľa na adresu dodávateľa uvedenú v záhlaví tejto zmluvy.

5.2 Dodávateľ je oprávnený účtovať odberateľovi úroky z omeškania vo výške 0,03 % z neuhradenej fakturovanej čiastky za každý, aj začatý, deň omeškania s výnimkou skutočnosti a okolností charakterizovaných ako vyššia moc resp. zásah úradných miest.

5.3 Zmluvné strany zhodne prehlasujú, že výška zmluvnej pokuty je primeraná, je v súlade so zásadou poctivého obchodného styku a je dohodnutá s prihliadnutím na význam zabezpečovaných povinností podľa tejto zmluvy.

**Článok VI.**

**Zmena zmluvy**

6.1 Túto zmluvu je možné počas jej trvania zmeniť iba vzostupne číslovanými písomnými dodatkami, pokiaľ tieto nebudú v rozpore so zákonom o verejnom obstarávaní a nezmení sa charakter tejto zmluvy. Tieto dodatky sa po podpísaní zmluvnými stranami a po nadobudnutí ich účinnosti stávajú jej nedeliteľnou súčasťou.

6.2 Túto zmluvu je možné zmeniť vo forme písomného dodatku k tejto zmluve počas jej trvania z dôvodov uvedených v tejto zmluve ak:

a) vznikne dôvodná úprava ceny,

b) dodávateľ v priebehu plnenia ponúkne výhodnejšiu zľavu za predmet zákazky,

c) potreba zmeny zmluvy vyplynie z okolností, ktoré objednávateľ nemohol pri vynaložení náležitej starostlivosti predvídať,

d) nastane neočakávaná potreba dojednať medzi zmluvnými stranami zmenu termínu plnenia z dôvodov:

- vzniku skutočností definovaných ako vyššia moc,

- vzniknutých nepredvídaných prekážok zo strany dodávateľa/odberateľa,

e) nastane situácia vedúca k nahradeniu pôvodného dodávateľa novým dodávateľom, za podmienky, že tento dodávateľ spĺňa pôvodne určené podmienky účasti a je právnym nástupcom pôvodného dodávateľa v dôsledku jeho reorganizácie, vrátane zlúčenia a splynutia alebo úpadku, g) nastane potreba vykonať formálne alebo administratívne zmeny zmluvy (napr. zmena v osobe štatutárneho orgánu, zmena čísla bankového účtu a pod.).

6.3 Každá zmluvná strana je povinná písomne (e-mailom alebo doručovateľom listových zásielok) nahlásiť a špecifikovať druhej zmluvnej strane všetky prípadné zmeny týkajúce sa ustanovení tejto zmluvy, a to najneskôr v lehote piatich pracovných dní odo dňa, keď sa o zmene dozvedel.

6.4 V prípade formálnych alebo administratívnych zmien týkajúcich sa zmluvných strán, ktoré môžu mať vplyv na plnenie zmluvy (napr. zmena v osobe štatutárneho orgánu, zmena čísla bankového účtu a pod.), sú zmluvné strany povinné si tieto skutočnosti oznámiť písomne na adresu uvedenú v záhlaví tejto zmluvy do 10 dní odo dňa vzniku týchto skutočností.

**Článok VII.**

**Odstúpenie od zmluvy**

7.1 Ktorákoľvek zo zmluvných strán je oprávnená okamžite odstúpiť od tejto zmluvy pri podstatnom porušení povinnosti vyplývajúcej z tejto zmluvy a požadovať náhradu škody, ktorá jej vznikla zavinením druhej zmluvnej strany. Zmluvné strany sa dohodli, že za podstatné porušenie povinnosti budú považovať:

a) porušenie povinnosti za podmienok uvedených v ust. § 345 ods. 2 Obchodného zákonníka,

b) porušenie povinnosti zakladajúcej niektorý z dôvodov pre okamžité odstúpenie od zmluvy uvedený v ods. 2 alebo 3 tohto článku zmluvy.

7.2 Odberateľ je oprávnený okamžite odstúpiť od tejto zmluvy aj v nasledovných prípadoch: a) dodávateľ nedodržiava kvalitu dodania predmetu zákazky a odberateľom zistené vady neodstráni v dohodnutých termínoch, pričom za opakované sa v tomto prípade rozumie viac ako dvakrát,

b) dodávateľ bezdôvodne, podľa ustanovení čl. IV bodu 4.2, nebude schopný plniť predmet zmluvy alebo jeho časť, okrem prípadov charakterizovaných ako vyššia moc,

c) dodávateľ viac ako trikrát poruší niektorú z povinností, ktorá mu vyplýva z ustanovení tejto zmluvy o dodávke pohonných hmôt alebo z ustanovení príslušných právnych predpisov,

d) dodávateľ zadá celý predmet zmluvy ako subdodávku alebo postúpi zákazku inému dodávateľovi alebo inej osobe bez požadovaného súhlasu odberateľa,

e) odberateľ pri dodávke predmetu zmluvy koná spôsobom, kedy odberateľovi vzniká škoda alebo hrozí vznik škody.

7.3 Dodávateľ je oprávnený okamžite odstúpiť od tejto zmluvy v prípade, ak odberateľ je v omeškaní s úhradou fakturovanej ceny za predmet zmluvy o viac ako 30 (tridsať) kalendárnych dní odo dňa jej splatnosti.

7.4 Odberateľ je oprávnený odstúpiť od tejto zmluvy, ak počas plnenia predmetu zmluvy bolo právoplatne rozhodnuté o vyčiarknutí dodávateľa z Registra partnerov verejného sektora alebo ak mu bol právoplatne uložený zákaz účasti vo verejnom obstarávaní podľa § 182 ods. 3 písm. b) zákona o verejnom obstarávaní.

7.5 Odstúpenie od tejto zmluvy musí byť oznámené druhej zmluvnej strane písomne s uvedením dôvodu, pre ktorý zmluvná strana odstupuje od zmluvy a bez zbytočného odkladu po tom, ako sa o podstatnom porušení tejto zmluvy dozvedela. Odstúpenie nadobúda účinnosť dňom riadneho doručenia odstúpenia druhej zmluvnej strane.

7.6 V prípade odstúpenia od zmluvy ktoroukoľvek zmluvnou stranou budú plnenia začaté v čase odstúpenia riadne ukončené a preukázateľné náklady spojené s plnením predmetu zmluvy do tej doby budú v plnej výške zo strany odberateľa uhradené.

7.7 Vypovedať zmluvu je oprávnená každá zmluvná strana a to bez uvedenia dôvodu. Výpovedná lehota je trojmesačná a začína plynúť prvým dňom mesiaca nasledujúceho po doručení výpovede druhej zmluvnej strane.

**Článok VIII.**

**Záverečné ustanovenia**

8.1 V prípade, ak by sa ktorékoľvek ustanovenie tejto zmluvy stalo neplatným, nespôsobuje to neplatnosť zmluvy o dodávke pohonných hmôt ako celku.

8.2 Zmluvné strany zhodne prehlasujú, že všetky spory vzniknuté z tejto zmluvy budú riešiť dohodou. V prípade, že medzi zmluvnými stranami nedôjde k dohode, tieto spory sú zmluvné strany povinné riešiť v zmysle všeobecne záväzných právnych predpisov SR.

8.3 Táto zmluva sa vyhotovuje štyroch vyhotoveniach rovnakej právnej sily, z ktorých každá má platnosť originálu. Po jej podpísaní dodávateľ dostane po dve vyhotovenia každá zo zmluvných strán.

8.4 Zmluvné strany vyhlasujú, že ustanoveniam tejto zmluvy porozumeli čo do obsahu i rozsahu, zmluva o dodávke pohonných hmôt vyjadruje ich vôľu, nebola uzatvorená v tiesni ani za nápadne nevýhodných podmienok, pod psychickým, či fyzickým nátlakom, je dostatočne určitá a zrozumiteľná na znak toho k nej pripájajú svoje podpisy.

8.5 Táto Zmluva o dodávke pohonných hmôt nadobúda platnosť dňom jej podpisu zmluvnými stranami a účinnosť dňom nasledujúcim po dni jej zverejnenia na webovom sídle odberateľa ([www.bpmk.sk](http://www.bpmk.sk)), ktoré bezodkladne po podpise zmluvy zabezpečí odberateľ.

V Košiciach, dňa ................................ V ................................., dňa....................................

Za odberateľa Za dodávateľa

...................................................................... ...........................................................................

Bytový podnik mesta Košice, s.r.o.

Ing. Peter Vrábel, PhD. - konateľ